《恭和御制翠寒堂诗》
宋代·史浩

禁篽葱葱拥瑞云，雄楼杰阁环金碧。花光草色媚芳辰，凤辇舂金惟所适。

中有虚堂玉作楹，冰雪玲珑周四壁。不知跬步是瑶台，何须八骏殷勤觅。

青松万个拱檐牙，生香不减芝兰室。更欲相看饱岁寒，疏梅瘦竹为三益。

吾皇土木未尝兴，为询此景从何得。神运元从德寿来，天成岂假人工役。

作者简介：史浩（1106年—1194年），字直翁，号真隐。明州鄞县人，南宋政治家、词人。高宗绍兴十五年（1144年）进士，由温州教授除太学正，升为国子博士。他向宋高宗建议立太子，以此受知于朝廷，绍兴三十二年，宋孝宗即位，授参知政事。隆兴元年，拜尚书右仆射。淳熙十年，除太保致仕，封魏国公。宋光宗御极，进太师。绍熙五年，薨，年八十九，封会稽郡王。宋宁宗登基，赐谥文惠。嘉定十四年，以子史弥远贵，追封越王，改谥忠定，配享孝宗庙庭。为昭勋阁二十四功臣之一。